​ເກີດ​ແຜ່ນ​ດິນ​ໄຫວ ແຮງ 6.4 ຢູ່ແຂວງ​ໄຊ​ຍະ​​ບູ​ລີ ໃນ​ພາກ​ເໜືອ ສ​ປ​ປ ລາວ
ສ່ວນ​ລາຍ​ງານ​ເບື້ອງ​ຕົ້ນ​ຈາກ​ເມືອງ​ຫົງ​ສາ ​ລະ​ບຸ​ວ່າ ມີ​ເຮືອນ​ປະ​ຊາ​ຊົນ ​ທີ່​ສ້າງ​ດ້ວຍ​ຊີ​ມັງ​ໄດ້​ຮັບ​ຄວາມ​ເສຍ​ຫາຍ​ພໍ​ສົມ​ຄວນ ເຊັ່ນ​ດຽວ​ກັນ​ກັບ​ວັດ​ແລະ​ສິມ​ເກົ່າຫຼາຍ​ແຫ່ງ 
ເກີດເຫດແຜ່ນດິນໄຫວເຖິງ 18 ຄັ້ງໃນລາວ ແທກແຮງສັ່ນສະເທືອນໄດ້ 6 4 ຣິກເຕີ້ ມີສູນກາງຢູ່ເມືອງຫົງສາ ແຂວງໄຊຍະບູລີ ແລະເຮັດໃຫ້ໂຮງໄຟຟ້າຖ່ານຫີນ ຕ້ອງຢຸດຜລິດໄຟຟ້າຊົ່ວຄາວ ກົມອຸຕຸນິຍົມແລະອຸທົກກະສາດ ກະຊວງຊັບພະຍາກອນທຳມະຊາດແລະສິ່ງແວດລ້ອມ ໄດ້ອອກແຈ້ງການເລກທີ 1661 ສະບັບທີ 1 ໃນຕອນເຊົ້າຂອງວັນທີ 21 ພະຈິກ 2019 ນີ້ວ່າ ໄດ້ເກີດສະພາບແຜ່ນດິນໄຫວ ໃນວັນທີ 21 ພະຈິກ 2019 ໃນຂອບເຂດ ສປປ ລາວ ຈຳນວນ 18 ຄັ້ງ ໂດຍຄັ້ງທີ 2 ມີຄວາມແຮງ 5 4 ຣິກເຕີ້ ເມື່ອເວລາ 4 ໂມງ 3 ນາທີ ແລະຄັ້ງທີ 17 ມີແຮງສັ່ນສະເທືອນສູງສຸດ ທີ່ລະດັບ 6 4 ຣິກເຕີ້ ເມື່ອເວລາ 6 ໂມງ 50 ນາທີ ໂດຍທີ່ສູນກາງຂອງແຜ່ນດິນໄຫວໃນຄັ້ງນີ້ ໂດຍເຂດສູນກາງຂອງແຜ່ນດິນໄຫວໃນຄັ້ງນີ້ ຢູ່ທີ່ເມືອງຫົງສາ ແຂວງໄຊຍະບູລີ ແລະຢູ່ເລິກຈາກພື້ນດິນປະມານ 3 ກິໂລແມັດ ຊຶ່ງເຮັດໃຫ້ຮູ້ສຶກເຖິງແຮງສັ່ນສະເທືອນໄດ້ ໃນບັນດາແຂວງພາກເໜືອ ລົງມາເຖິງນະຄອນຫຼວງວຽງຈັນ ພ້ອມກັນນີ້ ແຈ້ງການຍັງໄດ້ເຕືອນຈໃຫ້ປະຊາຊົນທີ່ຢູ່ໃນແຂວງທີ່ຮັບຮູ້ໄດ້ເຖິງແຮງສັ່ນສະເທືອນນັ້ນ ຈົ່ງມີສະຕິລະວັງຕົວ ຕໍ່ສະພາວະເກີດແຜ່ນດິນໄຫວໃນຄັ້ງນີ້ ແລະໃຫ້ຕິດຕາມຂໍ້ມູນຂ່າວສານຈາກກົມອຸຕຸນິຍົມແລະອຸທົກກະສາດ ເປັນໄລຍະໆ ເພາະວ່າເຫດແຜ່ນດິນໄຫວໃນຄັ້ງນີ້ ມີແຮງສັ່ນສະເທືອນສູງສົມຄວນ ຈຶ່ງຈະຕ້ອງໃຊ້ຄວາມລະມັດລະວັງໄພເປັນພິເສດ ເນື່ອງຈາກວ່າອາດຈະເກີດເຫດແຜ່ນດິນໄຫວຂຶ້ນໄດ້ອີກ ຫຼືທີ່ເອີ້ນວ່າ after shock ນັ້ນ ໂດຍແຈ້ງການສະບັບທີ 2 ຂອງກົມອຸຕຸນິຍົມແລະອຸທົກກະສາດ ລາຍງານວ່າ ໃນຊ່ວງເວລາ 7 ໂມງຫາ 10 ໂມງ 36 ນາທີຂອງມື້ດຽວກັນ ໄດ້ເກີດ after shock ເຖິງ 11 ຄັ້ງ ຢູ່ທີ່ເມືອງຫົງສາ ໂດຍແທກແຮງສັ່ນສະເທືອນສູງສຸດໄດ້ ໃນລະດັບ 4 9 ຣິກເຕີ້ ຊຶ່ງກໍສອດຄ່ອງກັບລາຍງານຂອງກົມອຸຕຸນິຍົມຂອງໄທ ທີ່ໄດ້ລະບຸວ່າ after shock ສາມາດທີ່ຈະເກີດຂຶ້ນໄດ້ຕະຫຼອດເວລາ ໃນລະຍະນຶ່ງເດືອນຕໍ່ໄປນີ້ ດັ່ງທີ່ທ່ານສົມສັກ ຂາວສຸວັນ ອະທິບໍດີກົມອຸຕຸນິຍົມຂອງໄທ ຖະແຫຼງຢືນຢັນວ່າ: ແຕ່ແນວໃດກໍຕາມ ຍັງບໍ່ມີລາຍງານການເສຍຫາຍຈາກເຂດແຂວງຕ່າງໆທີ່ໄດ້ຮັບຜົນກະທົບຈາກເຫດແຜ່ນດິນໄຫວໃນຄັ້ງນີ້ ເນື່ອງຈາກຍັງຢູ່ໃນລະຫວ່າງການເກັບກຳຂໍ້ມູນຢ່າງລະອຽດ ແຕ່ກໍມີລາຍງານຈາກບໍລິສັດຫົງສາພາວເວີຈຳກັດ ຜູ້ລົງທຶນໃນໂຄງການໂຮງໄຟຟ້າຖ່ານລິກໄນຕ໌ ທີ່ຕັ້ງຢູ່ໃນເຂດເມືອງຫົງສານັ້ນວ່າ ອາຄານສຳນັກງານໄດ້ເກີດຄວາມເສຍຫາຍເລັກນ້ອຍ ສ່ວນທີ່ເປັນໂຄງສ້າງສຳຄັນຂອງໂຮງໄຟຟ້ານັ້ນ ບໍ່ໄດ້ຮັບຄວາມເສຍຫາຍ ແລະທາງບໍລິສັດຈະຕ້ອງໃຊ້ເວລາ 24 ຊົ່ວໂມງ ເພື່ອສຳຫຼວດຢ່າງລະອຽດ ຈຶ່ງເຮັດໃຫ້ຕ້ອງຢຸດການຜະລິດໄຟຟ້າເປັນການຊົ່ວຄາວ ທາງດ້ານບໍລິສັດໄຊຍະບູລີພາວເວີ້ຈຳກັດ ຜູ້ລົງທຶນໃນໂຄງການເຂື່ອນໄຟຟ້ານ້ຳຂອງໄຊຍຸບູລີ ຊຶ່ງຕັ້ງຢູ່ໃນແຂວງໄຊຍະບູລີ ກໍໄດ້ອອກຖະແຫຼງການຢືນຢັນວ່າ ເຂື່ອນໄຊຍະບູລີ ບໍ່ໄດ້ຮັບຜົນກະທົບຈາກເຫດແຜ່ນດິນໄຫວໃນຄັ້ງນີ້ ໂດຍທີ່ສຳຄັນກໍຄື ໂຄງສ້າງຂອງເຂື່ອນໄຊຍະບູລີ ສາມາດທົນຕໍ່ແຮງສັ່ນສະເທືອນແຜ່ນດິນໄຫວໄດ້ ທີ່ລະດັບ 7 5 ຣິກເຕີ້ ຈຶ່ງບໍ່ຕ້ອງກັງວົນວ່າເຂື່ອນຈະແຕກແຕ່ຢ່າງ ໃດ ສ່ວນລາຍງານເບື້ອງຕົ້ນຈາກເມືອງຫົງສາ ກໍລະບຸວ່າ ມີເຮືອນປະຊາຊົນທີ່ສ້າງດ້ວຍຊີມັງໄດ້ຮັບຄວາມເສຍຫາຍພໍສົມຄວນ ເຊັ່ນດຽວກັນກັບວັດແລະສິມເກົ່າຫຼາຍແຫ່ງ ກໍໄດ້ຮັບຄວາມເສຍຫາຍ ແຕ່ຂໍ້ມູນລະອຽດນັ້ນ ຕ້ອງບໍຖ້າການລາຍງານຢ່າງເປັນທາງການຕໍ່ໄປ